షాంఘై వరల్డ్ ఫైనాన్షియల్ సెంటర్

షాంఘై వరల్డ్ ఫైనాన్షియల్ సెంటర్ అనేది షాంఘైలోని పుడోంగ్ జిల్లాలో ఉన్న ఒక అత్యంత ఎత్తైన ఆకాశహర్మ్యం. దీనిని కోన్ పెడర్సెన్ ఫాక్స్ రూపకల్పన చేయగా, మోరి బిల్డింగ్ కంపెనీ అభివృద్ధి చేసింది. నిర్మాణ ఇంజినీరింగ్‌ను లెస్లీ ఇ.రోబెర్ట్‌సన్ అసోసియేట్స్ నిర్వహించగా, ప్రధాన కాంట్రాక్టర్లుగా చైనా స్టేట్ కన్స్ట్రక్షన్ ఇంజినీరింగ్ కార్పొరేషన్, షాంఘై కనస్ట్రక్షన్ (గ్రూపు) కంపెనీ లు వ్యవహరించాయి. ఇది మిశ్రమ వినియోగ ఆకాశహర్మ్యం; ఇందులో కార్యాలయాలు, హోటళ్లు, సమావేశ మందిరాలు, భూమి అంతస్తులో షాపింగ్ మాల్ ఉన్నాయి. 2007 సెప్టెంబర్ 14న ఈ భవనం 492 మీటర్ల ఎత్తుకు చేరి నిర్మాణ పరంగా పూర్తయింది. నిర్మాణం పూర్తయ్యే సమయానికి ఇది ప్రపంచంలో రెండవ అత్యంత ఎత్తైన భవనం కాగా (ఆ సమయంలో అత్యంత ఎత్తైన భవనం తైపీ 101), పైకప్పు ఎత్తు పరంగా ప్రపంచంలోనే అత్యంత ఎత్తైన భవనం, అలాగే మెయిన్‌ల్యాండ్ చైనాలో అత్యంత ఎత్తైన భవనంగా నిలిచింది. SWFC 2008 ఆగస్టు 28న ప్రజల కోసం తెరవబడింది. దాని పరిశీలనా వేదిక (ప్రస్తుతం మూసివేయబడింది) 2008 ఆగస్టు 30న ప్రారంభించబడింది. ఈ పరిశీలనా వేదిక భూమి నుండి 474 మీటర్ల ఎత్తులోనుండి నగర దృశ్యాలను వీక్షించే అవకాశం కల్పించింది. పార్క్ హయత్ షాంఘై ఈ భవనంలోని హోటల్ విభాగం. ఇందులో 79వ అంతస్తు నుండి 93వ అంతస్తు వరకు 174 గదులు, సూట్లు ఉన్నాయి. నిర్మాణం పూర్తయ్యే సమయానికి ఇది ప్రపంచంలోనే అత్యంత ఎత్తైన హోటల్‌గా గుర్తింపు పొందింది. ప్రస్తుతం ఇది ది రిట్జ్-కార్ల్టన్, హాంకాంగ్ తరువాత ప్రపంచంలో మూడవ అత్యంత ఎత్తైన హోటల్‌గా ఉంది. SWFC తన ప్రత్యేక నిర్మాణ శైలికి ప్రశంసలు అందుకుంది. 2008లో వాస్తుశిల్పులు దీనిని ఆ సంవత్సరపు ఉత్తమంగా పూర్తయిన ఆకాశహర్మ్యంగా ఎంపిక చేశారు. 2013లో పక్కనే ఉన్న షాంఘై టవర్ నిర్మాణం పూర్తవడంతో SWFC ఎత్తులో అధిగమించబడింది. ప్రస్తుతం షాంఘై వరల్డ్ ఫైనాన్షియల్ సెంటర్, షాంఘై టవర్,, జిన్ మావో టవర్ కలిసి ప్రపంచంలోనే మొదటి సమీపాన ఉన్న మూడు సూపర్‌టాల్ ఆకాశహర్మ్యాల సముదాయంగా నిలిచాయి. చరిత్ర అమెరికన్ వాస్తుశిల్ప సంస్థ కోన్ పెడర్సెన్ ఫాక్స్ రూపొందించిన ఈ 100 అంతస్తుల గగనచుంబి భవన నిర్మాణం మొదట 1997లో ప్రారంభించడానికి ప్రణాళిక రూపొందించబడింది. అయితే 1997 ఆసియా ఆర్థిక సంక్షోభం కారణంగా నిర్మాణ పనులు తాత్కాలికంగా నిలిచిపోయాయి. అనంతరం మోరి బిల్డింగ్ కంపెనీ చేసిన రూపకల్పన మార్పులను అనుసరించేందుకు నిర్మాణాన్ని మరల వాయిదా వేశారు. ఈ భవన నిర్మాణానికి చైనా, జపాన్, హాంకాంగ్ బ్యాంకులు, జపాన్‌కు చెందిన అభివృద్ధి సంస్థలు, అమెరికా, యూరప్ పెట్టుబడిదారులు ఆర్థిక సహాయం అందించారు. అమెరికన్ పెట్టుబడి బ్యాంక్ మోర్గాన్ స్టాన్లీ మోరి బిల్డింగ్ తరఫున ఆర్థిక సమన్వయ బాధ్యతలు నిర్వహించింది. నిర్మాణం ఈ గగనచుంబి భవనానికి పునాది రాయి 1997 ఆగస్టు 27న వేసారు. 1990ల చివర్లో పియెర్రే డి స్మెట్ బిల్డింగ్ కార్పొరేషన్ సంస్థకు 1997 ఆసియా ఆర్థిక సంక్షోభం వల్ల నిధుల కొరత ఏర్పడింది. దీంతో పునాదుల నిర్మాణం పూర్తయ్యాక ప్రాజెక్టు నిలిచిపోయింది. 2003 ఫిబ్రవరి 13న మోరి గ్రూప్ భవన ఎత్తును మొదటి ప్రణాళికలోని 460 మీటర్ల ఎత్తు, 94 అంతస్తుల నుంచి 492 మీటర్ల ఎత్తు, 101 అంతస్తులుగా పెంచింది. కొత్త రూపకల్పనలో పాత పునాదులనే ఉపయోగించారు. అనంతరం 2003 నవంబర్ 16న నిర్మాణ పనులు తిరిగి ప్రారంభమయ్యాయి. 2007 ఆగస్టు 14న నిర్మాణంలో ఉన్న SWFCలో అగ్నిప్రమాదం సంభవించింది. ఈ అగ్ని మొదట 40వ అంతస్తులో సాయంత్రం 4:30 గంటల సమయంలో గుర్తించబడింది. కొద్ది సేపటికే భవనం వెలుపల పొగ స్పష్టంగా కనిపించింది. సాయంత్రం 5:45 నాటికి అగ్నిని అదుపులోకి తీసుకువచ్చారు. ఈ ప్రమాదంలో ఎవరూ గాయపడలేదు, నష్టం కూడా స్వల్పంగానే జరిగినట్లు నివేదికలు తెలిపాయి. అగ్ని ప్రమాదానికి ఖచ్చితమైన కారణం తెలియకపోయినా, ప్రాథమిక దర్యాప్తులో కార్మికులు నిర్వహించిన విద్యుత్ వెల్డింగ్ పనుల వల్ల మంటలు చెలరేగినట్లు భావించారు. 2007 సెప్టెంబర్ 14న చివరి ఉక్కు గిర్డర్ అమర్చడంతో భవనం పూర్తి ఎత్తైన 492 మీటర్లకు చేరుకుంది. 2008 జూన్ మధ్య నాటికి బయటి కవరింగ్ ప్యానెల్లు అమర్చబడగా, జూలై మధ్యలో ఎలివేటర్ వ్యవస్థల ఏర్పాటు పూర్తయింది. 2008 జూలై 17న షాంఘై వరల్డ్ ఫైనాన్షియల్ సెంటర్ నిర్మాణం పూర్తయిందని ప్రకటించారు. ఇది అధికారికంగా 2008 ఆగస్టు 28న ప్రారంభించబడింది. అనంతరం 2008 ఆగస్టు 30న వీక్షణ అంతస్తులు ప్రజలకు తెరవబడ్డాయి. 2016లో సమీపంలోని షాంఘై టవర్ నిర్మాణం పూర్తయ్యాక, వరల్డ్ ఫైనాన్షియల్ సెంటర్ పరిశీలనా వేదిక ఇకపై షాంఘైలో అత్యంత ఎత్తైన వీక్షణ స్థలం కాకుండా పోయింది. దాంతో సందర్శకుల సంఖ్య తగ్గింది. ఈ పరిస్థితిని COVID-19 మహమ్మారి మరింత తీవ్రతరం చేసింది. చివరికి 2023లో ఈ పరిశీలనా వేదికను శాశ్వతంగా మూసివేశారు. నిర్మాణ శైలి SWFC రూపకల్పనలో అత్యంత ప్రత్యేక లక్షణం భవనం శిఖర భాగంలో ఉన్న ట్రాపిజాయిడ్ ఆకార రంధ్రం. మొదటి రూపకల్పనలో గాలి ఒత్తిడి ప్రభావాన్ని తగ్గించేందుకు 46 మీటర్ల వ్యాసంతో గుండ్రటి రంధ్రాన్ని ప్రతిపాదించారు. ఇది చైనా పురాణాలలో ఆకాశాన్ని వృత్తాకారంగా చూపించే భావనకు సంకేతంగా కూడా రూపొందించబడింది. అదనంగా, దాని గుండ్రటి ఆకారం చైనా సంప్రదాయ వాస్తుశిల్పంలోని మూన్ గేట్ ను పోలి ఉండేది. అయితే ఈ ప్రారంభ రూపకల్పనపై కొంతమంది చైనా నాయకులు, ముఖ్యంగా అప్పటి షాంఘై మేయర్ చెన్ లియాంగ్యూ, అభ్యంతరం వ్యక్తం చేశారు. ఆ రూపం జపాన్ జెండాలోని ఉదయించే సూర్యుని ఆకారాన్ని పోలి ఉందని ఆయన భావించారు. జపాన్ యుద్ధ చరిత్ర నేపథ్యంలో ఇది వివాదాస్పదమైంది. దీంతో వాస్తుశిల్పి పెడర్సెన్ ఆ రంధ్రం దిగువ భాగంలో ఒక వంతెన ఆకార నిర్మాణాన్ని జోడించాలని సూచించాడు, తద్వారా అది పూర్తిగా వృత్తాకారంగా కనిపించకుండా మారింది. 2005 అక్టోబర్ 18న KPF సంస్థ మోరి బిల్డింగ్‌కు ప్రత్యామ్నాయ రూపకల్పనను సమర్పించింది. అందులో వృత్తాకార రంధ్రాన్ని ట్రాపిజాయిడ్ ఆకారంతో మార్చారు. వాస్తుశిల్పుల ప్రకారం ఈ మార్పు వల్ల వివాదం తగ్గడమే కాకుండా నిర్మాణ ఖర్చు కూడా తగ్గి అమలు సులభమైంది. విదేశీయులు, చైనా ప్రజలు ఈ భవనాన్ని అనౌపచారికంగా "బాటిల్ ఓపెనర్" అని పిలుస్తారు. ఈ భవనం ఆకారాన్ని అనుసరించి తయారు చేసిన లోహపు బాటిల్ ఓపెనర్ నమూనాలను టవర్‌లోని బహుమతి దుకాణంలో విక్రయిస్తారు. ఈ గగనచుంబి భవనంలో మూడు ప్రత్యేక పరిశీలనా వేదికలు ఉన్నాయి. ఇవి రంధ్రం పైభాగం, దిగువ భాగాల్లోని అంతస్తులలో ఏర్పాటు చేయబడ్డాయి. 94వ అంతస్తులోని దిగువ పరిశీలనా వేదిక ఎత్తు 423 మీటర్లు , 97వ అంతస్తులోని రెండవ వేదిక ఎత్తు 439 మీటర్లు , 100వ అంతస్తులోని అత్యున్నత పరిశీలనా వేదిక ఎత్తు 475 మీటర్లు. ఈ గగనచుంబి భవనపు పైకప్పు ఎత్తు 492 మీటర్లు. ఒక సమయంలో ఇది ప్రపంచంలోనే అత్యంత ఎత్తైన పైకప్పుగా నిలిచింది. పైకప్పు నిర్మాణం పూర్తికాకముందు SWFC మొత్తం ఎత్తును 509.2 మీటర్లు గా ప్రణాళిక రూపొందించారు, తద్వారా అది తైపే 101 కంటే ఎత్తుగా ఉండేది. అయితే విధించిన ఎత్తు పరిమితి కారణంగా పైకప్పు గరిష్ఠ ఎత్తు 492 మీటర్లకే పరిమితమైంది. వాస్తుశిల్పి విలియం పెడర్సెన్, అభివృద్ధిదారు మినోరు మోరి భవనంపై శిఖరం (spire) జోడించి తైపే 101 లేదా వన్ వరల్డ్ ట్రేడ్ సెంటర్ కంటే ఎత్తుగా చేయాలనే సూచనలను తిరస్కరించారు. వారు SWFCను “విస్తారమైన భుజాలు కలిగిన భవనం”గా అభివర్ణించారు. SWFC మొత్తం అంతస్తుల విస్తీర్ణం 377,300 m2 (4,061,200 sq ft) కంటే ఎక్కువ. ఇందులో 31 ఎలివేటర్లు, 33 ఎస్కలేటర్లు ఉన్నాయి. నిర్మాణ సామర్థ్యం టవర్‌ పైభాగంలోని ట్రాపిజాయిడ్ ఆకార రంధ్రం నిర్మాణ ఉక్కు, బలపరిచిన కాంక్రీటుతో రూపొందించబడింది. గాలి ఒత్తిడి, భవనంలో ఉన్న ప్రజలు, అలాగే భవనంలో అమర్చిన భారీ పరికరాలు వంటి అనేక బలాలు SWFC నిర్మాణంపై ప్రభావం చూపుతాయి. ఈ సంకోచ, వంగింపు బలాలను డయాగనల్-బ్రేస్డ్ ఫ్రేమ్ (అదనపు ఔట్రిగర్ ట్రస్సులతో) ద్వారా నేల వరకు మళ్లిస్తారు. ఈ రూపకల్పనలో పదార్థ వినియోగం సమర్థవంతంగా ఉంటుంది, ఎందుకంటే ఇది బయటి కోర్ షియర్ గోడల మందాన్ని, పరిధి భాగంలోని నిర్మాణ ఉక్కు బరువును తగ్గిస్తుంది. అద్దెదారులు షాంఘై వరల్డ్ ఫైనాన్షియల్ సెంటర్‌లో అనేక అంతర్జాతీయ ఆర్థిక సంస్థల కార్యాలయాలు ఉన్నాయి. వీటిలో బ్యాంకింగ్, బీమా, సెక్యూరిటీస్, నిధుల నిర్వహణ రంగాలకు చెందిన సంస్థలు ఉన్నాయి. ముఖ్యమైన సంస్థల్లో ఎర్న్‌స్ట్ & యంగ్, మోర్గాన్ స్టాన్లీ, BNP పారిబాస్, కామెర్జ్‌బ్యాంక్, బ్యాంక్ ఆఫ్ యోకోహామా, సుమిటోమో మిట్సుయి బ్యాంకింగ్ కార్పొరేషన్, కొరియా డెవలప్‌మెంట్ బ్యాంక్ ఉన్నాయి. గూగుల్ సంస్థ యొక్క షాంఘై శాఖ ఈ భవనంలోని 60వ, 61వ అంతస్తుల్లో ఉంది. రవాణా షాంఘై మెట్రో: లైన్ 2లోని లుజియాజుయ్ స్టేషన్ నుండి ఈ కేంద్రానికి నడకదూరం సుమారు 10 నిమిషాలు. పురస్కారాలు షాంఘై వరల్డ్ ఫైనాన్షియల్ సెంటర్‌ను 2008లో పూర్తయిన అత్యుత్తమ గగనచుంబి భవనంగా వాస్తుశిల్పులు ఎంపిక చేశారు. దీనికి కౌన్సిల్ ఆన్ టాల్ బిల్డింగ్స్ అండ్ అర్బన్ హ్యాబిటాట్ (CTBUH) సంస్థ నుండి “బెస్ట్ టాల్ బిల్డింగ్ ఓవరాల్”, “ఆసియా & ఆస్ట్రేలేషియా” పురస్కారాలు లభించాయి. న్యూయార్క్‌లోని స్కైస్క్రాపర్ మ్యూజియం అధిపతి కేరోల్ విల్లిస్ మాట్లాడుతూ: “దాని రూపకల్పనలోని సరళత, పరిమాణం గగనచుంబి భవన భావనను మరింత నాటకీయంగా చూపిస్తుంది” అని పేర్కొన్నారు. వాస్తుశిల్పి టిమ్ జాన్సన్ ఈ భవనం యొక్క వినూత్న నిర్మాణ రూపకల్పనను ప్రశంసిస్తూ, “ఉక్కు ట్రస్సులు గాలి, భూకంప బలాలకు ప్రతిఘటిస్తాయి. దీంతో భవనం తేలికగా మారి, తక్కువ ఉక్కు వినియోగంతో నిర్మించబడింది, అలాగే దీని స్థిరత్వానికి కూడా తోడ్పడింది” అని చెప్పారు. ఆయన SWFC నిర్మాణాన్ని “మేధస్సుకు మించిన అద్భుతం”గా అభివర్ణించారు. గ్యాలరీ ఇవి కూడా చూడండి షాంఘైలోని అత్యంత ఎత్తైన భవనాల జాబితా సమానమైన టవర్లు కింగ్‌డమ్ సెంటర్, సౌదీ అరేబియాలోని భవనం మూలాలు బాహ్య లింకులు షాంఘై WFC అధికారిక వెబ్‌సైట్(in Chinese, English, and Japanese) షాంఘై వరల్డ్ ఫైనాన్షియల్ సెంటర్ పరిశీలనా వేదిక Archived 23 నవంబరు 2020 at the Wayback Machine(in Chinese, English, and Japanese) Kohn Pedersen Fox షాంఘై WFC ప్రాజెక్ట్ పేజీ Archived 4 మే 2015 at the Wayback Machine Mori Building Co. షాంఘై WFC ప్రాజెక్ట్ పేజీ CTBUH స్కైస్క్రాపర్ సెంటర్ డేటాబేస్‌లో షాంఘై WFC Constructaliaలో షాంఘై WFC కేస్ స్టడీ Archived 14 ఆగస్టు 2011 at the Wayback Machine Emporis.comలో షాంఘై WFC డేటా పేజీ[usurped] షాంఘై WFCలో పనిచేస్తున్న కిటికీ శుభ్రపరిచే కార్మికులు (వీడియో) షాంఘై వరల్డ్ ఫైనాన్షియల్ సెంటర్ ను ఓపెన్‌స్ట్రీట్‌మ్యాప్‌లో చూడండి మూస:Pudong మూస:Shanghai Skyscrapers మూస:Supertall skyscrapers